Kassiema Hõbevalge päästeti Raplamaalt. Ta on ilmselgelt olnud kodukass, kuid tiinena välja vistatud. Poegis lageda taeva all heinamaal. Traktoriga niitma läinud talupidaja nägi heinas midagi valget- puudus vaid meeter, et kassipere oleks jäänud heinaniiduki ette. Vapper kassiemme ei põgenenud, vaid kattis oma kehaga lapsi. Kaastundlik inimene ei jätnud kassiperet lageda taeva alla vaid tõi neile pesaks suure kasti ning helistas Kassiabisse. Sealt saabus pere kesklinna hoiukodusse. Titad on veel pisikesed ja saavad emapiima, kuid on hakanud tasapisi konservi kallal nahistama. Liivakastis õpetab ema neid käima ja see tuleb päris hästi välja. Varsti tulevad vahvad pildid ja siis panen siia üles koos iga kassilapse lühikese iseloomustusega.  Emme on tegelikult juba üsna väsinud nende kantseldamisest ja küsib puurist välja.  Eks me lasemegi ta vahel puhkama. Kassipojad on aktiivsed ja praegu juba väga erineva iseloomuga. Momendil laulab aga neli neist puuri ukse juures heleda ja kilava häälega kvartetti- lendan välja kuldsest puurist.